OpenLLM-France/wikimedia huggingface dataset:
# Everton (Missouri)

Everton és una població dels Estats Units a l'estat de Missouri. Segons el cens del 2000 tenia 322 habitants.

## Demografia

Segons el cens del 2000, Everton tenia 322 habitants, 134 habitatges, i 88 famílies. La densitat de població era de 365,7 habitants per km².
Dels 134 habitatges en un 28,4% hi vivien nens de menys de 18 anys, en un 51,5% hi vivien parelles casades, en un 9,7% dones solteres, i en un 34,3% no eren unitats familiars. En el 31,3% dels habitatges hi vivien persones soles el 18,7% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,4 i el nombre mitjà de persones que vivien en cada família era de 3,05.
Per edats la població es repartia de la següent manera: un 25,8% tenia menys de 18 anys, un 9,9% entre 18 i 24, un 23,6% entre 25 i 44, un 24,8% de 45 a 60 i un 15,8% 65 anys o més.
L'edat mediana era de 38 anys. Per cada 100 dones de 18 o més anys hi havia 83,8 homes.
La renda mediana per habitatge era de 30.208 $ i la renda mediana per família de 33.571 $. Els homes tenien una renda mediana de 28.125 $ mentre que les dones 16.111 $. La renda per capita de la població era d'11.464 $. Entorn del 16,3% de les famílies i el 20,3% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Everton». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 8 agost 2010].
* ↑ «Geographic Comparison Table- Everton». American Fact Finder. Oficina del Cens dels Estats Units, 12-01-2010. Arxivat de l'original el 2010-08-20. [Consulta: 8 agost 2010].
# Chico Landi

Francisco Sacco Landi o Chico Landi va ser un pilot de curses automobilístiques brasiler que va arribar a disputar curses de Fórmula 1.
Chico Landi va néixer el 14 de juliol del 1907 a Sao Paulo, Brasil i va morir el 7 de juny del 1989.

## A la F1

Va debutar a la segona temporada de la història del campionat del món de la Fórmula 1, l'any 1951, disputant el 16 de setembre del 1951 el GP d'Itàlia, que era la setena i penúltima prova de la temporada.
Chico Landi va participar en sis curses puntuables pel campionat de la F1, disputades en quatre temporades 1951, 1952, 1953 i 1956. Va ser el primer pilot brasiler a conduir un Ferrari a una cursa del mundial.
Fora del campionat de la F1 va disputar nombroses proves amb millors resultats que a les curses oficials.

## Resultats a la Fórmula 1

| Any | Equip | Xassís | Motor | 1 | 2 | 3 | 4 | 5 | 6 | 7 | 8 | 9 | Posició | Punts |
| 1951 | Francisco Landi | Ferrari | Ferrari | SUI | 500 | BEL | FRA | GBR | ALE | ITA Ret | ESP | | - | 0 |
| 1952 | Escuderia Bandeirantes | Maserati | Maserati | SUI | 500 | BEL | FRA | GBR | ALE | HOL 9* | ITA 8 | | - | 0 |
| 1953 | Escuderia Bandeirantes | Maserati | Maserati | ARG | 500 | HOL | BEL | FRA | GBR | ALE | SUI Ret | | - | 0 |
| 1953 | Scuderia Milano | Maserati | Maserati | | | | | | | | | ITA Ret | - | 0 |
| 1956 | Officine Alfieri Maserati | Maserati | Maserati | ARG 4* | MON | 500 | BEL | FRA | GBR | ALE | ITA | | 25è | 1,5 |
(*) Cotxe compartit.

### Resum

| Curses: | Victòries: | Pòdiums: | Poles: | Voltes ràpides: | Punts: |
| 6 | 0 | 0 | 0 | 0 | 1,5 |
# José Luis Artetxe Muguire

José Luis Artetxe Muguire (Algorta, Biscaia, 28 de juny de 1930 - Algorta, Biscaia, 19 de març de 2016) va ser un futbolista basc que jugava d'extrem dret, i que va jugar gairebé tota la seva carrera esportiva a l'Athletic Club de Bilbao. També va ser internacional amb la selecció espanyola.
Va debutar a la primera divisió espanyola en la temporada 1950-1951, concretament el 10 de setembre de 1950, en un partit en què els bilbaïns van perdre 4-0 contra l'Atlético de Madrid.
Artetxe segueix sent un dels millors davanters en la història de l'Athletic Club, havent marcat 133 gols, 105 d'aquests a la lliga.
Artetxe va fitxar per l'Athletic Club el 1950, provinent del CD Getxo. Hi va jugar durant setze temporades. La temporada 1955-56 va ajudar al seu equip a guanyar la sisena lliga de la història del club, marcant 15 gols en 24 partits. Va guanyar, també, tres copes d'Espanya (del Generalísimo), marcant en la final de l'edició de 1956 en el triomf contra l'Atlètic de Madrid a l'estadi Santiago Bernabéu per 2-1.
Va jugar un total de sis partits amb la selecció espanyola absoluta, marcant un gol en l'empat contra Turquia en la fase classificatòria per a la Copa del Món de 1954 jugada a Roma el 17 de març de 1954.
Artetxe va morir a la seva població natal el 19 de març de 2016, a l'edat de 85 anys.

## Palmarès

* 1 lliga espanyola (Primera Divisió): 1955/56.
* 3 copes d'Espanya (Copa del Generalíssim): 1955, 1956 i 1958.
* 1 copa Eva Duarte: 1950

## Referències

* ↑ «José Luis Artetxe Muguire». BDFutbol. [Consulta: 8 juny 2017].
* ↑ Subiran, Francisco. «"Atlético Bilbao, 2 – Atlético de Madrid, 1"» (en castellà). Mundo Deportivo - Hemeroteca, 25-06-1956. [Consulta: 8 juny 2017].
* ↑ «"España, 2 – Turquia, 2"» (en castellà). Mundo Deportivo - Hemeroteca, 18-03-1954. [Consulta: 8 juny 2017].
* ↑ Herrán, Alfonso. «Athletic legend José Luis Artetxe passes away aged 86» (en anglès). As, 19-03-2016. [Consulta: 8 juny 2017].
# Chloé Graftiaux

Chloé Graftiaux (18 de juliol de 1987, Brussel·les, Bèlgica - 21 d'agost de 2010, Courmayeur, Itàlia) era una escaladora belga, guanyadora de diverses proves de la copa del Món, que morí als 23 anys al patir una caiguda a l'Agulla Negra de Peuterey, al Massís del Mont Blanc.
Durant la temporada 2010 de la Copa del Món d'Escalada, va guanyar l'or als esdeveniments de Vail (Estats Units) i Sheffield (Regne Unit), i va finalitzar tercer de la classificació general.
Va esdevenir campiona d'escalada diverses vegades. El gener de 2010 va guanyar la Copa del Món d'escalada en gel a la vall de Daone.
El 21 d'agost de 2010 va escalar l'Aiguille Noire de Peuterey amb la seva parella d'escalada, Nicolas. Durant el descens per la cara sud de la muntanya, una roca es va despendre. Ella no estava assegurada i va caure, fet que li provocà la mort.

## Galeria

* Graftiaux durant la copa del món d'escalada de 2010 a Viena.
* L'agulla negra de Peuterey i Les Dames Anglaises vistes des de la Punta Helbronner el juliol de 2009.

## Referències

* 1 2 3 «Goodbye Chloé Graftiaux». PlanetMountain.com, 23-08-2010. [Consulta: 23 agost 2010].
* ↑ «Climbing Worldcup 2010 Standing». International Federation of Sport Climbing, 23-08-2010. [Consulta: 23 agost 2010].
* ↑ «Markus Bendler la conferma, Chloe Graftiaux la sorpresa, semifinali amare per Herbert Klammer ed Angelika Rainer» (en italian). Ice Master-Worldcup, Valle di Daone, 16-01-2010. Arxivat de l'original el 2011-07-22. [Consulta: 14 juny 2017].

## Enllaços externs

* «Pàgina web oficial».
* «Perfil a l'IFSC».
# Chloé Lopes Gomes

Chloé Lopes Gomes (Niça, aprox. 1991) és una ballarina francesa coneguda per ser la primera ballarina negra del Staatsballet de Berlín.

## Vida personal

Lopes Gomes va néixer a Niça, França. El seu pare és de Cap Verd, i la seva mare és francesa i algeriana.

## Carrera

Lopes Gomes primer va prendre lliçons de ball al Conservatori de Niça. Més tard va entrenar a l'Ècole Nationale Supérieure de Danse de Marsella i a continuació a l'Acadèmia Bolshoi de Ballet a Rússia. Ha actuat amb l'Opera de Niça, el New English Ballet Theater i el Ballet Béjart a Lausana, Suïssa.
Lopes Gomes es va unir a l'Staatsballett de Berlín el 2018 i es va convertir en la seva primera ballarina de ballet negra. El 2020, el contracte de Lopes Gomes no es va renovar i va deixar l'Staatsballet de Berlín. Més tard, Lopes Gomes va al·legar que va ser discriminada a causa de la seva raça i li van ordenar que portés maquillatge blanquejador per actuar mentre estava a Staatsballett Berlin. L'Staatsballett Berlin va dur a terme una investigació per les reclamacions, després li va donar 16.000 euros a Lopes Gomes i va renovar el seu contracte en un acord extrajudicial.
Lopes Gomes va ser nomenat a la BBC's 100 Women 2021.

## Referències

* ↑ «Black ballet dancers 'proud' of Chloé Lopes Gomes after racism claims» (en anglès). BBC News, 10-12-2020 [Consulta: 7 desembre 2021].
* 1 2 3 «Black Ballerina, Playing a Swan, Says She Was Told to Color Her Skin» (en anglès). The New York Times, 11-12-2020 [Consulta: 7 desembre 2021].
* 1 2 «Now is the time» (en italià). Vogue Italia, 18-06-2020. [Consulta: 7 desembre 2021].
* ↑ «Black dancer calls for change in 'closed and elitist' world of ballet» (en anglès). NBC News. [Consulta: 7 desembre 2021].
* ↑ «Chloe Lopes Gomes». www.staatsballett-berlin.de. Arxivat de l'original el 2021-11-26. [Consulta: 7 desembre 2021].
* 1 2 «Berlin: Staatsballett's first black female dancer accuses it of racism» (en anglès). the Guardian, 09-12-2020. [Consulta: 7 desembre 2021].
* 1 2 (en anglès) , 23-04-2021 [Consulta: 7 desembre 2021].
* ↑ (en anglès) , 22-04-2021 [Consulta: 7 desembre 2021].
* ↑ «BBC 100 Women 2021: Who is on the list this year?» (en anglès). BBC News, 07-12-2021 [Consulta: 7 desembre 2021].
# Cichlasoma festae

Cichlasoma festae és una espècie de peix de la família dels cíclids i de l'ordre dels perciformes.

## Morfologia

Els mascles poden assolir els 25 cm de longitud total.

## Distribució geogràfica

Es troba des del riu Esmeraldas (Equador) fins al riu Tumbes (Perú).

## Referències

* ↑ Swainson, W. 1839. The natural history and classification of fishes, amphibians, & reptiles, or monocardian animals. Spottiswoode & Co., Londres. Nat. Hist. & Class. v. 2: i-vi + 1-448.
* ↑ BioLib
* 1 2 «Cichlasoma festae» (en anglès). FishBase. Froese, Rainer; Pauly, Daniel (editors).
* ↑ Baensch, H.A. i R. Riehl, 1985. Aquarien atlas. Band 2. Mergus, Verlag für Natur- und Heimtierkunde GmbH, Melle, Alemanya.

## Bibliografia

* Axelrod, H. R. The Most Complete Colored Lexicon of Cichlids: Every Known Cichlid Illustrated in Color (en anglès). 2a edició. TFH Publications, 1993. ISBN 9780793800261.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Kullander, S.O., 2003. Cichlidae (Cichlids). p. 605-654. A R.E. Reis, S.O. Kullander i C.J. Ferraris, Jr. (editors) Checklist of the Freshwater Fishes of South and Central America. Porto Alegre: EDIPUCRS, Brasil.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Römer U.: Cichliden Atlas, Bd. 1. Melle. 1311 p. Any 1998.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Kalispell

Kalispell (ktunaxa: kqaya·qawa·kǂuʔnam, salish: qlispél) és una població dels Estats Units a l'estat de Montana. Segons el cens del 2000 tenia 14.223 habitants.

## Demografia

Segons el cens del 2000, Kalispell tenia 14.223 habitants, 6.142 habitatges, i 3.494 famílies. La densitat de població era de 1.005,8 habitants per km².
Dels 6.142 habitatges en un 28,9% hi vivien nens de menys de 18 anys, en un 42% hi vivien parelles casades, en un 11,2% dones solteres, i en un 43,1% no eren unitats familiars. En el 36,8% dels habitatges hi vivien persones soles el 15,5% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,209 i el nombre mitjà de persones que vivien en cada família era de 2,92.
Per edats la població es repartia de la següent manera: un 24% tenia menys de 18 anys, un 10% entre 18 i 24, un 26,8% entre 25 i 44, un 20,9% de 45 a 60 i un 18,3% 65 anys o més.
L'edat mediana era de 38 anys. Per cada 100 dones de 18 o més anys hi havia 82,1 homes.
La renda mediana per habitatge era de 28.567 $ i la renda mediana per família de 36.554 $. Els homes tenien una renda mediana de 29.431 $ mentre que les dones 20.122 $. La renda per capita de la població era de 16.224 $. Aproximadament el 10,1% de les famílies i el 15,9% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Personalitats notables

* Michelle Williams. Actriu.

## Referències

* ↑ «FirstVoices: Nature / Environment - place names: words. Ktunaxa.». [Consulta: 7 juliol 2012].
* ↑ Tachini, Pete; Louie Adams, Sophie Mays, Mary Lucy Parker, Johnny Arlee, Frances Vanderburg, Lucy Vanderburg, Diana Christopher-Cote. nyoʻnuntn q̓éymin, Flathead Nation Salish dictionary. Pablo: Bilingual Education Department, Salish Kootenai College, 1998, p. 75.
* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Kalispell». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 8 agost 2010].
* ↑ «Geographic Comparison Table- Kalispell». American Fact Finder. Oficina del Cens dels Estats Units, 12-01-2010.
# Champagney

«Champagney» té aquests significats:
* Champagney (Alt Saona), municipi al departament de l'Alt Saona (regió de Borgonya - Franc Comtat, França)
* Champagney (Doubs), municipi al departament del Doubs (Borgonya - Franc Comtat)
* Champagney (Jura), municipi al departament del Jura (Borgonya - Franc Comtat)
* Cantó de Champagney, cantó al districte de Lure del departament de l'Alt Saona
# Champagne amer

Champagne amer és una pel·lícula francesa dirigida i coescrita per Ridha Béhi rodada el 1986 i estrenada el 1994.

## Sinopsi

Al Nord d'Àfrica, la vigília de la independència, cap al 1955, el fill de colon Paul Rivière rebutja la idea d'abandonar la seva terra. Els esdeveniments l'obligaran a fer-ho. Uns anys més tard, la Mariam marxa a la ciutat amb el seu fill Wanis, a qui el seu pare Paul sempre s'ha negat a reconèixer. El vell Zigou els acompanya per protegir-los en aquesta aventura.

## Repartiment

* Jean Carmet : Zigou
* Patrick Bruel : Wanis
* Ida Di Benedetto : Mariam
* Amidou : Slim
* Ben Gazzara : Paul Rivière
* Julie Christie : Betty Rivière
* Polli Magaro : Alice
* Sofiane Ouissi : Wanis jove

## Comentaris

La pel·lícula es va estrenar el 4 de maig de 1994, pocs dies després de la mort de Jean Carmet el 20 d'abril de 1994. Va obtenir una menció especial a la VIII edició de la Mostra de València el 1987.

## Referències

* ↑ Champagne amer a unifrance.org
* ↑ La película francesa 'Poussière d'ange' obtiene el primer premio del festival, El País, 18 d'octubre de 1987

## Enllaços externs

* Tràiler de la pel·lícula a YouTube
# Chiasmocleis capixaba

Chiasmocleis capixaba és una espècie de granota que viu al Brasil.
Està amenaçada d'extinció per la pèrdua del seu hàbitat natural.

## Referències

* Peixoto, O.L. & Pimenta, B. 2004. Chiasmocleis capixaba. Llista Vermella d'Espècies Amenaçades de la UICN 2006. Consulta: 1 de febrer del 2008.
# Chiasmocleis carvalhoi

Chiasmocleis carvalhoi és una espècie de granota que viu al Brasil.
Està amenaçada d'extinció per la pèrdua del seu hàbitat natural.

## Referències

* Pimenta, B. & Peixoto, O.L. 2004. Chiasmocleis carvalhoi. Llista Vermella d'Espècies Amenaçades de la UICN 2006. Consulta: 1 de febrer del 2008.
# Kamarizaïta

La kamarizaïta és un mineral de la classe dels fosfats. Rep el nom de les mines de Kamariza, a Grècia, la seva localitat tipus.

## Característiques

La kamarizaïta és un arsenat de fórmula química Fe₃$^{3+}$(AsO₄)₂(OH)₃·3H₂O. Va ser aprovada com a espècie vàlida per l'Associació Mineralògica Internacional l'any 2008. Cristal·litza en el sistema triclínic. És l'anàleg arsenat de la tinticita, de la qual és isostructural. Estructuralment es troba relacionada amb l'afmita, i químicament amb la tooeleïta. També és químicament similar a la kaatialaïta, a la bendadaïta i a la cesarferreiraïta. Visualment és similar a la jarosita i a altres membres del grup de l'alunita.

## Formació i jaciments

Va ser descoberta a les mines de Kamariza, situades a la localitat d'Agios Konstantinos, al districte de Làurion (Prefectura d'Àtica, Grècia). També ha estat descrita en altres indrets molt propers dins la mateixa localitat grega, així com al filó Le Mazet, a la localitat francesa d'Échassières, a la regió d'Alvèrnia-Roine-Alps.

## Referències

* ↑ «Kamarizaite» (en anglès). Mindat. [Consulta: 7 novembre 2015].
# Kamalpur (Kathiawar)

Kamalpur fou un petit estat tributari protegit a l'agència de Kathiawar, prant de Jhalawar, a la província del Gujarat, presidència de Bombai, format per un sol poble amb dos tributaris separats. L'única població, Kamalpur, estava situada a 25 km a l'est de l'estació de Limri. La població el 1881 era de 558 habitants. Els ingressos el 1876 s'estimaven en 270 lliures i 77 lliures es pagaven com a tribut al govern britànic.

## Referències

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.
* Princely states of India
# Clínies de Sició

Clínies (en llatí Cleinias, en grec antic Κλεινίας) fou el pare d'Àrat de Sició, i va viure al segle III aC.
Enderrocats els tirans Eutidem i Timòclides de Sició, la ciutat, agraïda, va entregar el poder a Clínies segons Pausànies, o, segons Plutarc, Clínies va ser associat al poder per Timòclides. Clínies va ser assassinat aviat per Abàntides, que va ocupar la tirania (264 aC).

## Referències

* ↑ 4.Cleinias a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 782
# Clínies de Tàrent

Clínies de Tàrent (Κλεινίας) (segle IV aC) fou un filòsof pitagòric grec, contemporani i amic de Plató. Segons narra Diògenes Laerci, basat en un relat d'Aristoxen de Tàrent, Clínies i Amyclus d'Heraclea es van oposar i van evitar la destrucció dels llibres de Demòcrit que volia fer Plató.
Com tots els pitagòrics estimava la música i es diu que acostumava a tocar l'arpa quan estava enfadat. També se'l recorda per la seva generositat. Quan el famós atleta Prorus de Cirene va perdre tota la seva fortuna a causa d'una revolució política, Clínies que l'únic que sabia d'ell era que tenia idees pitagòriques, es va traslladar a Cirene i el va ajudar econòmicament.

## Referències

* ↑ Elder, Edward. «Cleinias». A: William Smith. Dictionary of Greek and Roman Biography and Mythology. 1. Boston: Little, Brown and Company, 1867, p. 782 [Consulta: 24 febrer 2014]. «Còpia arxivada». Arxivat de l'original el 2008-07-06. [Consulta: 24 febrer 2014].
* ↑ Diogenes Laertius, Lives of Eminent Philosophers (ed. R.D. Hicks)ix. 40.
* ↑ Pausànies: Història de Fòcia,
* ↑ comp. Thrige, Res Cyrenensium, § 48
* ↑ Iàmblic de Calcis, Vitae Pythag. 27, 31, 33
* ↑ Claudi Elià, Varia Historia XIV. 23
* ↑ Perizon. ad loc.
* ↑ Camaleó ap. Aeneu de Naucratis XIV. 623, ff.
* ↑ Diodor de Sicília, Fragm. llibre X.
* ↑ Johann Albert Fabricius, Bibl. Graec. I. pàgs 840, 886
# Claude Helffer

Claude Helffer (16è districte de París, 18 de juny de 1922 - 15è districte de París, 27 d'octubre de 2004) fou un pianista francès, conegut per les seves interpretacions de la música del segle xx.
Claude Helffer va començar els seus estudis musicals als cinc anys; A partir del 1932 –tenia deu anys– i fins a l'esclat de la Segona Guerra Mundial va prendre classes amb Robert Casadesus. El 1942, es va unir a l'"École Polytechnique", i es va convertir en un lluitador de resistència amb el maquís de Vercors. Després de la guerra, va estudiar teoria musical i composició amb René Leibowitz. Va debutar com a concertista a París el 1948 i a partir del 1954, va actuar regularment als concerts del Domini Musical amb Pierre Boulez.
Claude Helffer crea moltes obres i es dedica a una gran sèrie de peces com Erikhthon (Iannis Xenakis, 1974), Concert (André Boucourechliev, 1975), Stances (Betsy Jolas, 1978), Concerto no 1 (Luis de Pablo, 1980), Envoi (Gilles Tremblay, 1982) i Modifications (Michael Jarrell, 1983). Col·labora regularment amb directors com Pierre Boulez, Ernest Bour, Michael Gielen, René Leibowitz, Bruno Maderna, sir Neville Marriner, Jean Martinon, Willem van Otterloo, Georges Prêtre i Hermann Scherchen.
La seva discografia inclou la música completa per a piano d'Arnold Schönberg (Grand Prix du Disque), Claude Debussy i Maurice Ravel, a més de les tres sonates de Boulez, la Sonata Berg i la de Barraqué.
Claude Helffer no formava part de cap institució educativa oficial; no obstant això, va transmetre els seus coneixements a molts estudiants, en particular durant les sessions d'estiu de l'acadèmia a Salzburg (entre 1985 i 1998) i a l'acadèmia musical de Villecroze.

## Discografia

* Bartok & Prokofiev, Pianos Concertos n° 3, Guilde Internationale du Disc (Sala de concerts)
* Iannis Xenakis, obres de música de cambra 1955-1990 amb el Quartet Arditti, Montaigne, 2000
* Arnold Schönberg, Obra completa de piano, Harmonia Mundi, 1993
* Pierre Boulez, Piano Sonatas, Astrée, 1993
* Maurice Ravel, Integral, Harmonia Mundi
* Béla Bartók, Mikrokosmos, Harmonia Mundi, 1973/1992

## Referències

* ↑ Promoció X1942, vegeu el lloc de l'associació d'antics estudiants de l'École polytechnique (AX) [arxiu].
* ↑ Lloc de la biblioteca Polytechnique de l'Ecole [arxiu], fitxa "Catàlegs de la BCX -> Família Politècnica ", cerca "Helffer Claude", resultat: "Helffer, Claude Marie (X 1942)".

## Bibliografia

* Registres de l'autoritat: Fitxer d'autoritat internacional virtual-Identificador de nom estàndard internacional-Biblioteca Nacional de França (dades) Sistema de documentació universitària-Biblioteca del Congrés-Gemeinsame Normdatei-Biblioteca Nacional d'Espanya-Biblioteca Reial dels Països Baixos-Biblioteca Nacional Txeca-WorldCat
* Quinze anàlisis musicals: De Bach a Manoury, Contrechamps Éditions, 2000, (ISBN 2-940068-14-3)
* El piano amb Catherine Michaud-Pradeilles, París, PUF Que sais-je ?, 1997, (ISBN 2-13-048038-1)
* Entrevistes amb Claude Helffer de Philippe Albera, Contrechamps Éditions, 1995, (ISBN 2-940068-04-6)